text: Racistiske kommentarer i mordefterforskning
  27 marts 2014 kl. 18.09
  Drabet på Ahmad Fouad Karimi på Hybenvej i Horsens er blevet genstand for flere racistiske kommentarer på de sociale medier, hvor politiet er meget aktive for at få et gennembrud i sagen.
  
  Kan man opklare et drab ved hjælp af Twitter? Lad os prøve at se hvor langt vi kan nå hvis mange hjælper til med RT og oplysninger #politidk
  Sådan spurgte Sydøstjyllands Politi i mandags på Twitter. For første gang bruges de sociale medier intensivt i forsøget på at opklare et mord.
  Sydøstjyllands Politi har siden mandag tweetet 18 gange om mordet.
  Men også Rigspolitiet har taget de sociale medier i brug. Tirsdag skrev de om drabet på facebook. Opdateringen har imidlertid fået flere kommentarer af en sådan karakter, at politiet nu vil undersøge om personerne bag kan retsforfølges.
  
  